གླེ་མིའི་མིང་བྱུང་ཚུལ་ནི་ས་ཆའི་ཆགས་རབས་ལ་བརྟེན་ནས་བཏགས་པ་མངོན།དེ་ལྟར་ན་གླེ་ཞེས་པའི་སྒྲ་དོན་ནི་ཆུ་གཉིས་བར་དུ་འཇུག་ཅིང་།དཔེར་ན་ཡུལ་སྐད་དུ་ཆུའི་གླེ།ས་ཆའི་གླེ་སོགས་འབོད་སྲོལ་ཡོད་པ་བཞིན།གླེ་མི་ཡུལ་ཐོག་མ་ཆགས་ས་ནི་ཆུ་གཉིས་ཀྱི་བར་རམ་ཆུའི་གླེ་ལ་ཆགས་པ་ན་ས་ཆའི་མིང་ལས་ཡུལ་མིང་གླེ་མི་ཞེས་བྱུང་ཞིང་།ས་ཆའི་མིང་གཞན་ལ་མཚམས་མཚོ་ཟེར།མཚམས་མཚོ་ཞེས་པ་ནི།ཆུའི་གླེ་མཚམས་ན་མཚོ་ཆེན་པོ་ཞིག་ཡོད་པས་ན་གླེ་མི་མཚམས་མཚོ་པ་ཞེས་འབོད་སྲོལ་བྱུང་།ཡུལ་སྐད་དུ་མཚོ་དེའི་མིང་ལ་རྟ་ལུང་མཚོ་ཟེར་གྱི་ཡོད།མཚོའི་མདོག་ནི་གཡུ་ལྟར་སྔོ་བ་ལ་ཡིད་དབང་འཕྲོག་པ་མ་ཟད་སེམས་ཅན་འབུ་རིགས་དང་ཆུ་བྱ་སྣ་ཚོགས་གནས་ཡོད།དགུན་དུས་གྲང་ངར་ཆེ་བས་མཚོ་ལ་འཁྱགས་པ་ཆགས་སྟབས་འདབ་ཆགས་བྱ་ཡང་གནས་ཐུབ་ཀྱི་མེད།མཚམས་མཚོ་ནི་ད་ལྟ་མཇལ་རྒྱུ་ཡོད།